Vážení občania!

 Dovoľte mi, aby som sa Vám v prvých chvíľach Nového roka prihovorila. Nový rok nie je len údaj v kalendári, ale pre väčšinu z nás znamená aj začiatok nových plánov, predsavzatí, vytýčenie si nových cieľov, ktoré by sme chceli naplniť počas nastávajúceho roka 2021.

 Stojíme na prahu Nového roka s nádejou, že bude lepší a krajší ako ten predchádzajúci, ktorý bol poznačený novým vírusom, novou chorobou, ktorá zasiahla nejedného z nás a my sme museli čeliť tejto neúprosnej chorobe. Pre niekoho to bol rok šťastný, pre iného možno menej úspešný. Taký je ale život - je pestrý - a určite každého z nás postretli aj zlé dni naplnené trápením, smútkom a nezdarom, ako aj dni veselé, radostné a šťastné.

 V roku 2021 máme veľa plánov, ale musím Vás poprosiť o toleranciu a spoluprácu, nakoľko všetky problémy našej obce sa nedajú vyriešiť za mesiac, pretože nezávisia iba odo mňa ako starostky, ale aj od mnohých iných faktorov a v mnohých prípadoch aj od Vás spoluobčanov. Našu obec ale trápia oveľa prízemnejšie problémy, ako je znečisťovanie obce a jej extravilánu odpadmi, problematika túlavých psov, problematika nedodržovania základných pravidiel občianskeho spolunažívania,  vysoká nezamestnanosť, opustení a chorí občania. K vyriešeniu týchto problémov budem potrebovať aj Vašu spoluprácu. Je nutné si uvedomiť, že obec tvoria a charakterizujú jej obyvatelia a v podstate je zrkadlom ich každodenného konania, prístupu k veciam spoločným a uvedomelosti. Dovoľte mi, aby som sa poďakovala Vám všetkým, ktorí ste sa akýmkoľvek spôsobom pričinili v uplynulom roku o to, aby bol život v našej obci lepší a aby bola naša obec krajšia.
 Prajem Vám všetko dobré, nech sa Vám splnia všetky Vaše túžby a priania. Zároveň vás vyzývam, aby sme všetci spoločne urobili všetko preto, aby bola naša obec miestom, kde budeme žiť plnohodnotný a spokojný život, miestom, kde sa s hrdosťou a radosťou budú vracať z rôznych kútov sveta naše deti, miestom, ktoré potrebuje každý z nás a s láskou ho nazýva: „**môj domov”.**

 Zveľaďujme a rozvíjajme našu obec v každom smere v prospech nás všetkých ako aj v prospech našich návštevníkov.

 V prichádzajúcom Novom roku 2021 Vám v mene svojom, v mene pracovníkov Obecného úradu, ako aj všetkých poslancov Obecného zastupiteľstva prajem veľa síl a šťastia v každodennom živote. Prijmite prosím aj želanie pevného zdravia, vzájomného porozumenia a zlepšenia medziľudských vzťahov. Rozdávajme okolo seba dobrú náladu, usilujme sa prekonať zlo dobrom a ceňme si to, čo má skutočnú hodnotu.

Prajem Vám šťastný a spokojný nový rok 2021!

S úctou Vaša starostka Jarmila Gordanová